Niță s-a întors la clubul la care și-a petrecut o bună parte a junioratului în 2013, la cererea fostului său antrenor de la Chiajna, Laurențiu Reghecampf, ajuns pe banca Stelei. A debutat pentru Steaua în Cupa României, împotriva echipei Avântul Bârsana, pe 26 septembrie 2013. În primele două sezoane pentru clubul din Ghencea, Niță a jucat sporadic, fiind titularizat doar în 8 meciuri de campionat, stând în umbra unor portari precum Ciprian Tătărușanu sau Giedrius Arlauskis. În sezonul 2015-16, Florin Niță începe ca rezerva a tânărului Valentin Cojocaru, luându-i repede locul celui din urmă în poarta Stelei, după o partidă în preliminariile Europa League cu Rosenborg. Niță a impresionat în poarta Stelei, stârnind complimente din partea multor oameni de fotbal, printre care și portarul Stelei în Finala Cupei Campionilor din 1986, Helmuth Duckadam, care a declarat că: „Niță se antrenează fantastic indiferent că e al doilea sau al treilea portar, se antrenează la maxim mereu.” Același Duckadam a avut îndoieli privind lipsa de experiența a lui Niță, atunci când a fost transferat la Steaua. Conform lui Florin Tene, „Niță are o detentă foarte bună, are un joc de picior peste media portarilor din Liga 1, are un plasament excelent”. Tene a mai declarat că Niță e un portar spectaculos, dar eficient. Absoarbe ca un burete tot ce-i spun, reține tot imediat. A greșit o dată, la 25 de meciuri, nu mi s-a întâmplat asta cu niciun portar. E foarte puternic psihic, va ajunge mare!”